
Nyeregbe a fejlődésért

TDK dolgozatunk témájaként a Kincsem Nemzeti Lovas Program alapján a lovasturizmushoz kapcsolódó lovas létesítményfejlesztéseket választottuk.
Témaválasztás indoklása, jelentősége: A négy lovasközpont (Szilvásváradi Lovasközpont, Nemzeti Lovarda, Ludovika Lovarda és a Lovasberény – Cziráky – kastély) szolgálja kutatásunk alapját, miszerint, ha ezek korszerűsítése megvalósul, az elősegítheti, hogy a magyarországi lovaságazat újra fejlődésnek indulhasson, és méltán viselhessük a „lovas nemzet” címet.
Bevezetésként bemutatjuk a lovaságazat összefüggéseit a Programhoz és egyéb lovas területekhez mérten. A továbbiakban feltérképezzük, milyen intézkedések szükségesek, hogy Magyarország ismét Európa vezető lovasturisztikai szolgáltatói közé kerülhessen. Az országnak kiemelt szerepe van nemzetközi szinten is a szabad tereplovaglásban, így megvizsgáljuk a hazai lovastúra-útvonalak szerepének jelentőségét is az fent említettek vonatkozásában. Majd a Programban foglaltak szerint részletezzük a négy létesítmény jelentőségét.
Felvetésünk alapköve a négy kiemelt fejlesztés, és ehhez kapcsolódóan milyen prioritások, források szükségesek, ezekből mit kaptak meg a létesítmények illetve az eddigi tervekből mi valósult meg. Továbbá felmerül a kérdés, hogy ezen intézkedések milyen mértékben járulnak hozzá a térség turizmusához. Hipotézisünknek megfelelően az adott területek bemutatásával közelítjük meg az általunk felvetett problémát.
A kérdés megválaszolásához a rendelkezésünkre álló módszerek közül, az általunk összeállított kérdőívet (240 db kitöltött online kérdőív alapján), valamint a SWOT – analízist alkalmaztuk, melynek értékei a létesítmények adottságairól és a helyi turizmusról adnak átfogó képet.
Az eredmények tükrében, bizonyítani szeretnénk, hogy miért érdemes ezeket a kitűzött célokat megvalósítani, mennyire fontos a magyarországi lovasturizmus magasabb szintre emelése, és ez által Magyarország minőségi turisztikai kínálatának szélesítése. Továbbá, rámutatunk arra, hogy a lovaságazat fejlesztésével összefüggésben, lehetségessé válik a gazdaság más területeinek fellendülése is. A jövőbeli marketingtevékenységet figyelembe véve fontossá válhatna, hogy ne csak a hazai, hanem a külföldi piacon is megjelenjen az adott termék.



